
A talajkímélő művelés hatásai a nedvességre, a termésre és a költségekre

     Az emberiség jövőjét meghatározó két alapvető tényező, a megfelelő mennyiségű és minőségű élelmiszer, és a tiszta víz, szoros kapcsolatban állnak a talajhasználattal. A klíma szélsőségek gyakorisága fokozottan irányítja a figyelmet a talajok vízbefogadó képességének fenntartására és javítására, és a vízveszteség csökkentésére. A talajnedvesség szabályozásában a művelés szerepe vitathatatlan. Még számosan vannak, akik minőség rontóan, szén- és vízvesztően munkálkodnak a talajaikon. Mindez termelési, a környezetvédelmi és az ökonómiai szempontjából is hátrányos és elfogadhatatlan.
     Napjainkban, köszönhetően a célzott kutatásoknak, több módszer található a művelés eszköztárában, amelyek alkalmazása révén elfogadható költségszinten javítható a talajok klímakárokkal szembeni ellenállása. A kímélő művelési rendszer alapja a lazítás, porhanyítás és a keverés, amelyekkel jól helyettesíthető a szántás, amely főként a nyári hónapokban súlyos nedvességvesztést okozhat. A folyamatos, azonos mélységben folytatott szántás az eketalp-tömörödés révén korlátozza a nedvesség befogadását, és lezárja a mélyebb rétegekből a gyökérzónába áramló nedvesség útját. Olyan eljárásokat kell tehát alkalmazni, amelyekkel e felsorolt hibák elkerülhetők.
     Tabajd térségi gazdaságunkban édesapámmal fokozatosan tértünk át a kímélő művelésre. A korábban alkalmazott 4-5 év lazítási forduló a száraz tenyészidők gyakorisága okán lerövidült, a talajlazítás fontosságban a szántás elé került. 2012. júliusban minden tarló talaját meglazítottam, a döntést a 2011. nyár óta tartó csapadékhiány miatt hoztuk meg.
     A fentiekhez kapcsolódóan a kutatások hagyományosan és kímélően művelt, eltérő fizikai féleségű talajok állapotának összehasonlítását célozzák. A vizsgált területek eltérő méretű és gépesítésű gazdaságokhoz tartoznak. Értékelésre kerül talajok nedvességforgalma, mivel hatással van a termésre, a különböző művelési rendszerekre jellemző hajtóanyag-felhasználás, továbbá a térségben még nem jellemző kukoricatarló forgatás nélküli művelése.
     Az egyik vizsgált gazdaság kis területen, kis teljesítményű gépekkel gazdálkodik talajkímélő módon. Ezzel kívánom cáfolni azt a hiedelmet, amely szerint csak nagy teljesítményű gépparkkal alkalmazható sikerrel a kímélő technológia.
     A kísérlet időszerűségét a kedvezőtlen talajállapot javításának szükségessége indokolja, amely a megváltozott klimatikus viszonyok mellett csak az alkalmazkodó művelési eljárásokkal lehetséges.



